Tällainen on Bernerin esitys: Autot halpenevat, ajaminen kallistuu, mustia laatikoita ei tule...

Kokosimme 5 kysymystä ja 5 vastausta siitä, miten esitetyt muutokset vaikuttaisivat autoilijoihin.

Anne Bernerin (kesk.) johtama liikenne- ja viestintäministeriö esittää Ylen tietojen mukaan autoveron poistamista ja ajoneuvo- sekä polttoaineverojen keventämistä jo vuonna 2018.

1,6 miljardin veronkevennykset valtio kompensoisi keräämällä tienkäyttömaksuja uuteen valtion omistamaan liikenneverkkoyhtiöön.

On huomattava, että kyseessä on vasta ministeriön torstaina julkistettava selvitys, ei hallituksen esitys.

Jos selvityksessä esitetyt asiat päätyvät lopulta aina lakiin saakka, suurelle osalle autoilijoista on tulossa lisälasku.

Taloussanomat arvioi autoilijoita edustavan Autoliiton toimitusjohtajan Pasi Niemisen avustuksella, miten ministeriön kaavailemat muutokset vaikuttaisivat autoilijoihin.

Katso yllä olevalta videolta, miten suomalaiset äkkiseltään suhtautuvat uutisoituihin ehdotuksiin.

1. Aletaanko ajamistani seurata esimerkiksi mustalla laatikolla?

Ministeriö näyttää hylänneen kohua herättäneen suunnitelman seurata autoilijoiden ajokilometrejä esimerkiksi autoihin asennettavien mustien laatikoiden avulla.

Autoilijat maksavat liikenneverkkoyhtiölle ainakin alkuun käyttöaikaan perustuvia maksuja, jotka eivät vaatisi erillistä seurantajärjestelmää. Ylen mukaan kyse olisi kiinteistä viikko-, kuukausi- tai vuosimaksuista.

Esityksen mukaan oikeudesta ajaa tieverkossa joutuisi pulittamaan vuodessa keskimäärin 539 euroa. Maksu porrastettaisiin auton hiilidioksidipäästöjen perusteella.

Ministeriön mukaan kilometripohjaiseen hinnoitteluun voitaisiin siirtyä myöhemmin, mutta seurannan olisi aina perustuttava autoilijan suostumukseen.

2. Kallistuuko autoilu?

Näyttää siltä, että veronkevennyksistä huolimatta keskimääräisen autoilijan maksamat maksut nousevat.

Auton omistajien ja vuosittain maksama ajoneuvovero ja bensan hintaa nostava polttoainevero kevenevät esityksen mukaan.

Keskimääräinen autoilija säästäisi ajoneuvoverosta 180 euroa, ja bensakuluja säästyisi 17 000:ta ajettua kilometriä kohden 62 euroa.

Keskimääräiset 240 euron veronkevennykset jäävät 300 euroa pienemmiksi kuin tienkäytön keskimääräinen 540 euron vuosimaksu, joten autoilija jää tappiolle.

3. Onko kaikkien maksettava tienkäyttömaksuja?

On yhä epäselvää, milloin tienkäyttömaksuja pitää maksaa ja miten maksamista valvotaan.

Valtion omistamia maanteitä on Suomessa noin 78 000 kilometriä, kuntien katuverkkoa 29 000 kilometriä ja yksityisiä teitä 330 000 kilometriä, sanoo Autoliiton Pasi Nieminen.

Ilmeisesti tienkäyttömaksu pitäisi olla maksettuna aina, kun ajaa valtion tielle, Nieminen epäilee.

– Miten sitä sitten valvotaan? Kenties saamme siitä lisää tietoa torstaina, kun selvitys julkaistaan, hän pohtii.

4. Kuka muutoksista hyötyy, kuka häviää?

Muutoksista hyötyisivät ainakin ne, jotka suunnittelevat uuden auton ostamista tai käytetyn auton tuomista ulkomailta.

Ministeriön selvityksessä ehdotetaan autoveron poistamista kokonaan. Autovero on leivottu liikkeestä ostettavan auton hintaan, ja keskimäärin uuden auton ostaja on maksanut autoveroa 7 000 euroa.

Autoveron poistaminen siis laskisi uusien autojen hintaa tuhansilla euroilla jo ensi vuonna.

Uudistuksen maksajia ovat sen sijaan ainakin ne, jotka ovat juuri ostaneet uuden auton, Autoliiton Nieminen arvioi.

– Jos on viime vuonna maksanut vaikka 12 000 euron verot uudesta autosta, ensi vuoden alussa auton arvosta katoaa sen verran tuhkana tuuleen.

5. Kannattaako uuden auton ostamista lykätä?

Jos suunnitelma autoveron poistamisesta etenee, autojen hintojen lasku ensi vuonna on todennäköistä.

Pasi Nieminen uskoo, että pelkkä epäilyskin tästä jäädyttää autokaupan.

– Autojen ostaminen loppuu tänään. Kaupoille palataan sitten, kun vero on poistunut, hän toteaa.

Video: HSTV asensi mustan laatikon - tällaista tietoa se keräsi

Video:Autoveroremontti voi hyydyttää autokaupan